Pb 6 – Sina

I min masteroppgave vil jeg gjøre et anvendt studium av stemme, glemsel, minne og lyriske strukturer i moderne samtidspoesi, spesifikt med utgangspunkt i nærlesinger av dikt av den engelske poeten Alice Oswald.

Materiale.

På dette punktet vil jeg ta utgangspunkt i noen dikt (foreløpig tre) fra samlingen *Falling Awake* fra 2016.

Oswalds dikt viser fram spenningen mellom det sitrende livet, og forfallet som også preger alt levende. Det er nettopp ved å sette søkelyset på døden som en betingelse for livet, at Oswald understreker hvordan ustabiliteten trenger gjennom alt, slik som i diktet «Body», der viljen lever akkurat litt lenger enn kroppen greier å holde seg oppe når en grevling går inn i døden:

As if in a broken jug for one backwards moment

Water might keep up its shape

Vannet er et gjennomgående motiv i samlingen, alt er i likhet med vannet preget av to bevegelser: fall og flyt. Ingenting er evig, og alt er i forandring, i bevegelse. Selvet er i konstant forandring, gjerne i form av utvisking, og døden er alltid nærværende og stabil. Hvordan oppleves en tilværelse uten faste holdepunkter, stabilitet?

Et eksempel jeg vil trekke frem er diktet «Severed Head Floating Downriver», en soliloquy på 52 verselinjer. Det tar for seg en bit av Orfeus-myten, og subjektet er Orfeus’ hode, som flytende nedover elven Hebron: « ... went on singing and forgetting, filling up with water and floating away». Diktet viser hvordan subjektet hviskes ut i takt med glemselen. Orfeus kunne legge alle jordens skapninger under seg gjennom sangen sin. Når Orfeus ikke lengre kan navngi omverdenen, forsvinner også den språklige stabiliteten, og hele verden blir uklar. Orfeus havner på utsiden, i en hjemløs tilstand.

Hva skjer så med diktet når dets subjekt rives i stykker? Diktets utforming er interessant med tanke på at det er mye «luft» mellom teksten, og fullstendig mangel på tegnsetting. Det har et preg av muntlighet, og av tankestrøm. Hvilken funksjon har dette? Kan man si at formen reflekterer innholdet, og bevegelsen i diktet? Dette er også interessant i forlengelsen av at diktet på flere steder er selvrefleksivt, slik som i de siste linjene: «this is how the wind works hard at thinking / this is what speaks when no one speaks» (10).

Døden som en betingelse for livet blir tydelig i diktet «Tithonus. 46 minutes in the life of dawn», som tar utgangspunkt i myten om at daggry ba om at elskeren Tithonus skulle få evig liv, men glemte å be om evig ungdom. Tithonus lever i evig forfall, fylt med et begjær som aldri kan fullbyrdes, og diktet består av hans babling.

Diktet «Dunt. A poem for a dried-up river” uttrykker en desperasjon i møte med natur i forfall. Det fortelles om en elvenymfe som står skjult bak glassvegger og prøver å kalle frem en elv: Very small and damaged and quite dry / a Roman water nymph made of bone / tries to summen a river out of limestone (s. 31). Diktet har den samme muntlige og tankestrømsaktige formen som «Tithonus» og «Severed Head». Det er veldig repetitivt, og får i så måte form som en besvergelse og en bønn. (Kalksteinen kan være en referanse til *lapis manalis,* to steiner i romersk religion. Den ene dekket inngangen til Hades/underverdenen, mens den andre ble brukt til å fremkalle regn.)

Det kan også si noe interessant om hvor forholdet mellom natur/kultur går for oss mennesker. Hva velger vi å ta vare på, og hva overlater vi til glemselen? Forholdet natur/kultur trenger ikke å stå som en dikotomi, og kanskje er nymfen et slags symbol på denne ikke-dikotomien.

Ved diktets slutt kommer et brudd, og man ser hvordan elven lever på folketungen og i den menneskelige bevisstheten: «and they say oh they say / in the days of better rainfall /it would flood through five valleys».

.

Jeg ser på Oswald som en svært formbevisst forfatter, og jeg synes det er spesielt interessant å se hvordan det formmessige aspektet gjenspeiler innholdet i diktene. Som jeg har nevnt er diktenes form preget av en muntlighet, og oppleves på et vis ganske spontane. Med dette følger (eller følges av?) også at formen er fragmentert og tidvis repetitiv. Oswald har omtalt diktene sine som «sound carvings», og vektlegger altså det lydlige og performative aspektet ved diktene. De står i forlengelse av en muntlig tradisjon, og tematiserer slik og forholdet mellom muntlig og skriftlig form. Og dermed også forholdet mellom det øyeblikkelige og det varige. Lyd er umiddelbart, en handling i tid som er borte så fort den er over. Lyd er altså en hendelse, og kan kun erindres. I forlengelse av dette vil jeg undersøke det temporale aspektet ved diktene.

Det kan kanskje trekkes en linje mellom temporalitet og intertekstualitet. Som man ser i disse diktene, er antikkens sagn-og mytekretser en rik kilde til Oswalds diktning. De blir imidlertid gitt et helt nytt uttrykk. Det slår meg som et paradoks at Oswald bruker historier som har vært med oss i det vi nesten kan kalle en evighet, til å diskutere temaer som glemsel og ustabilitet. Hva er funksjonen til denne bruken av antikkens kilder, denne fornyingen av materiale? Spørsmålet om moderne engelske poeters tilbakevending til gresk og romersk litteratur er blant annet blitt utforsket i *Living Classics* fra 2009, og i så måte legges Oswald inn i en større kontekst i forhold til samtidspoesien.

I forlengelse av disse aspektene er jeg også spesielt nysgjerrig på forholdet mellom kropp og stemme i diktene. Jeg er spesielt nysgjerrig på sammenhengen mellom subjektenes stemme og diktenes form å gjøre, i måten de er fragmenterte og gjentagende. Orfeus synger, Tithonus babler for seg selv. Hva er forholdet mellom stemme, subjekt, glemsel og litterært uttrykk?

Oswalds diktning er anerkjent og har blitt nominert til og vunnet en rekke ulike priser (bl.a. T.S. Eliot Prize og Ted Hughes Award), og er blitt gjenstand for en rekke forskningsartikler. Det er dog for tidlig å snakke om en forskningstradisjon i forhold til Oswald. Resepsjonen fokuserer imidlertid særlig på henne som økopoet (som for eksempel i Armstrong 2015). Videre er det også forsket på formmessige og lydlige aspekter (Acoustic arrangements, paratakse). Det er også forsket på forholdet til antikk litteratur, særlig i sammenheng med samlingen *Memorial,* som er en form for minneskrift over alle de døde i *Illiaden.* De nyeste samlingene (*Falling Awake* (2016), *Nobody* (2018)), har også mottatt gode kritikker, men er ikke blitt forsket noe på. Derfor tror jeg dette er et forfatterskap som er verdt å undersøke nærmere.

Framdriftsplan.

Avhandlingen skal etter planen leveres i mai 2022. Jeg vil begynne skriveprosessen høsten 2021. Fram mot den tid vil jeg fokusere på å lese meg opp på det foreløpig manglende teoretiske rammeverket.